RAM เคาะแผนซื้อหุ้น “ทิพยบดินทร์” 33% ลุยผลิต-ขายอุปกรณ์การแพทย์ หวังลดต้นทุนธุรกิจรพ.
RAM เคาะแผนซื้อหุ้น "ทิพยบดินทร์" 33% ลุยผลิต-ขายอุปกรณ์การแพทย์ หวังลดต้นทุนธุรกิจรพ.
27 พ.ย. 2561

บริษัท โรงพยาบาลรามคำแหง จำกัด (มหาชน) หรือ RAM ระบุว่า ที่ประชุมคณะกรรมการบริษัทฯ เมื่อวันที่ 27 พ.ย.2561 ได้มีมติให้ซื้อหุ้นเพิ่มทุนของ บริษัท ทิพยบดินทร์ จำกัด จำนวน 56 ล้านหุ้น ในราคาหุ้นละ 2.68 บาท เป็นเงิน 150 ล้านบาท (ราคา Par หุ้นละ 5 บาท) โดยจะทำรายการภายในเดือน พ.ย.61 สัดส่วนการถือหุ้นของบริษัทคิดเป็น 33% ของทุนจดทะเบียนและเรียกชำระแล้วของบริษัท ทิพยบดินทร์ จำกัด (ทุนจดทะเบียน 450 ล้านบาท ทั้งนี้ RAM จะใช้เงินทุนจากการดำเนินงานของบริษัทฯในการลงทุนครั้งนี้
สำหรับ รายชื่อผู้ถือหุ้นใหญ่ของ บริษัท ทิพยบดินทร์ จำกัด (หลัง RAM เข้าร่วมทุน) 3 อันดับแรก ได้แก่ บมจ. รพ.รามคำแหง ถือหุ้น 33% จำนวน 56 ล้านหุ้น, บมจ.รพ.วิภาวดี ถือหุ้น 33% จำนวน 56 ล้านหุ้น, นายเชษฐา ศิวะกฤษณ์กุล ถือหุ้น 31% จำนวน 52.01 ล้านหุ้น
ทั้งนี้ บริษัท ทิพยบดินทร์ จำกัด ดำเนินธุรกิจเกี่ยวกับ ผลิต รับจ้างผลิต จำหน่ายอุปกรณ์ทางการแพทย์ ประเภท สาย และอุปกรณ์น้ำเลือด น้ำเกลือ พลาสติก สายยาง เข็มฉีดยา ซึ่งเกี่ยวข้องกับธุรกิจโรงพยาบาล ทางโรงพยาบาลจะต้องใช้เวชภัณฑ์ทางการแพทย์เหล่านี้ในการดำเนินธุรกิจ ซึ่งการร่วมลงทุนทำให้สามารถลดต้นทุนของเวชภัณฑ์เหล่านี้ที่ใช้ในโรงพยาบาลรามคำแหง และโรงพยาบาลในเครือได้
นอกจากนี้ ทางโรงพยาบาลยังได้รับประโยชน์จากการที่ บริษัท ทิพยบดินทร์ จำกัด มีการเติบโตทางด้านธุรกิจ เนื่องจากการร่วมลงทุนครั้งนี้จะช่วยทำให้ บริษัท ทิพยบดินทร์ จำกัด มีผลประกอบการดีขึ้น รายได้เพิ่มขึ้น กำไรมากขึ้น ทางโรงพยาบาลจะได้รับผลตอบแทนกลับคืนมาในรูปเงินปันผลในอนาคต
โดย ผลการดำเนินงานของ บริษัท ทิพยบดินทร์ จำกัด ณ วันที่ 30 ก.ย.61 มีสินทรัพย์รวม 573.27 ล้านบาท หนี้สินรวม 357.79 ล้านบาท ส่วนของผู้ถือหุ้น 215.48 ล้านบาท รายได้รวม 34.96 ล้านบาท ค่าใช้จ่าย 64.83 ล้านบาท ขาดทุนสุทธิ 29.87 ล้านบาท